Nga komà nchijòn,
kjìn jchán xi̱ta̱ ijchò sꞌeí Paxko̱ ján Jerusalén;
kisijiìn‑la̱ nga ti̱koa̱ ya̱ ki̱jchò Jesús;
tsate xka̱jén,
itjo kiskoòñà‑la̱ i̱ya ndi̱yá;
ꞌñó kiìchja̱,
kitsò:
―¡Jeya kàtìjna Nainá!
¡Mé tà ndaà‑la̱ jè xi̱ta̱ xi nchrobá nga̱jo̱‑la̱ Nainá,
xi xi̱ta̱xá ítjòn‑la̱ xi̱ta̱ na̱xa̱ndá Israel!
Jesús kisakò jngoò‑la̱ ndí búrró kiꞌndí xi tsibìjnasòn‑la̱ koni sꞌín tíchja̱ Xo̱jo̱n‑la̱ Nainá,
nga tsò:
Kì tsakjoòn‑jèn,
ji̱ na̱xa̱ndá Sión,
chìtsejèn‑la̱ xi̱ta̱xá ítjòn‑lè xi nchrobá,
tíjnasòn jngoò‑la̱ ndí búrró kiꞌndí.
Kꞌe̱ nga sa̱ ítjòn,
jñà xi̱ta̱ xi kotaꞌyàtꞌaà‑la̱ Jesús mìkiì kjòchi̱ya‑la̱ kó tsòya‑ne ꞌén koi.
Ta̱nga kꞌe̱ nga kꞌen Jesús,
i̱kjoàn jaáya‑la̱ nga kiìmijìn ján ngajmiì,
skanda kꞌe̱é kjòchi̱ya‑la̱ nga kꞌoa̱á sꞌín komàtꞌin koni sꞌín tíchja̱ xo̱jo̱n xi i̱tꞌaà tsꞌe̱.
Jñà xi̱ta̱ xi kijtseè kꞌe̱ nga jè Jesús kisìkjaáya‑la̱ jè Lázaro nga jye kijnakꞌen,
ìsa̱á ndaà kisìkaꞌbísòn ꞌén,
tsibéno̱jmí yije‑la̱ xi̱ta̱ xi kjꞌei̱í.
Koií kjoa̱‑la̱ ꞌñó kjìn xi̱ta̱ kiìkjaá indiaà Jesús nga jye kiìꞌnchré jñà kjo̱xkón xi kisꞌiìn.
Jñà xi̱ta̱ fariseo kitsò‑la̱ xíkjín:
―Chítsején‑là;
jñá,
ni̱mé xi sꞌe̱én nga ngatsꞌiì xi̱ta̱ i̱sòꞌnde sa̱ jè fìtji̱ngui‑la̱.